## Pravilnik o uvjetima za osnivanje i rad zooloških vrtova

### NN 67/2005 (1.6.2005.), Pravilnik o uvjetima za osnivanje i rad zooloških vrtova

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1334**

Na temelju članka 24. stavka 5. Zakona o
dobrobiti životinja (»Narodne novine«, broj 19/99.) ministar poljoprivrede,
šumarstva i vodnoga gospodarstva donosi

## PRAVILNIK

### O UVJETIMA ZA OSNIVANJE I RAD ZOOLOŠKIH VRTOVA

Članak 1.

(1) Ovim se Pravilnikom propisuju uvjeti za
osnivanje i rad zooloških vrtova radi zaštite dobrobiti životinja.

(2) Zoološki vrtovi obuhvaćaju i:

– safari park

– dupinarij

– park ptica

– akvarij

– terarij i

– zbirku životinja otvorenu za javnost.

Članak 2.

Ovaj se Pravilnik ne odnosi na:

– privremene izložbe životinja

– objekte za uzgoj životinja

– trgovine za prodaju kućnih ljubimaca

– akvarije i terarije koji služe ukrašavanju
prostora

– cirkuse

– zbirke životinja koje nisu otvorene za
javnost.

Članak 3.

U ovom Pravilniku pojedini pojmovi imaju
sljedeće značenje:

1. »zoološki vrt« sačinjavaju prostori i
nastambe u kojima pravne ili fizičke osobe obavljaju djelatnost predstavljanja
i zaštite životinja i njihovih staništa te čija je stalna izložba osnovana s
ciljem promicanja zaštite životinja i prirode kroz edukaciju, istraživanje i
rekreaciju, a otvorena je za javnost najmanje sedam dana godišnje;

2. »safari park« je
ograničeno područje u kojem se drže divlje životinje bez vidljivih prepreka i u
kojem je posjetiteljima omogućeno promatranje životinja iz vozila;

3. »dupinarij« je
nastamba sa specijaliziranom stalnom izložbom morskih sisavaca;

4. »park ptica« je područje/nastamba sa stalnom
izložbom ptica;

5. »akvarij« je nastamba s umjetno stvorenim
unutarnjim prostorima uređenim za držanje, razmnožavanje, promatranje i
istraživanje životinja koje cijeli životni vijek ili njegov veći dio provode u
vodi;

6. »terarij« je nastamba s manjim, pretežno
umjetno stvorenim, unutarnjim prostorima uređenim za držanje, razmnožavanje,
promatranje i istraživanje malih sisavaca, gmazova, vodozemaca, kukaca ili
drugih bezkralježnjaka koji cijeli životni vijek ili
njegov veći dio provode na kopnu;

7. »zbirka životinja otvorena za javnost« je
područje, prostor ili nastamba uređena za držanje manjeg broja životinjskih
vrsta i jedinki;

8. »nastamba« je prostor i njemu pripadajuće
prostorije ili objekti u kojima se pojedine životinje ili skupine životinja
drže i borave;

9. »nadležno tijelo« je Ministarstvo
poljoprivrede, šumarstva i vodnoga gospodarstva – Uprava za veterinarstvo.

UVJETI ZA OSNIVANJE I
RAD ZOOLOŠKOG VRTA

Članak 4.

Zoološki vrt može započeti obavljati djelatnost
na temelju rješenja iz članka 24. Zakona kojim nadležno tijelo utvrđuje da su
ispunjeni uvjeti za njegovo osnivanje i rad.

Članak 5.

U obavljanju registrirane djelatnosti zoološki
vrt, uz odredbe Zakona i ovoga Pravilnika, u svojem poslovanju mora ispunjavati
i druge uvjete u skladu s posebnim propisima:

– o minimalnim standardima držanja životinja

– o označavanju životinja

– o vođenju evidencije o životinjama i

– o prijevozu životinja.

Članak 6.

Uz zahtjev za izdavanje rješenja iz članka 4.
ovoga Pravilnika, podnosi se:

a) dokaz o registraciji

b) podaci o fizičkoj ili pravnoj osobi kao
podnositelju zahtjeva (ime i prezime te adresa prebivališta fizičke osobe
odnosno naziv i sjedište pravne osobe)

c) adresa zoološkog vrta

d) podaci o odgovornoj osobi (ime i prezime,
adresa prebivališta)

e) prikaz iz kojeg će biti vidljivo:

– planirani broj djelatnika zaduženih za brigu o
životinjama, njihova naobrazba i poslovi koje će obavljati

– planirani broj životinjskih vrsta i jedinki
pojedinih životinjskih vrsta

– nacrt prostora s podacima o veličini i opremi
vanjskih i unutarnjih nastambi za životinje

– plan nabave hrane za pojedinu vrstu životinja

– plan sprječavanja bijega životinja iz
zoološkog vrta kao i ulaska životinja izvana

– plan djelovanja u slučajevima ugrožavanja
sigurnosti životinja ili posjetitelja

– način osiguranja veterinarske zaštite
životinja.

Članak 7.

Rješenje iz članka 4. ovoga Pravilnika izdaje se
podnositelju zahtjeva u slučaju udovoljavanja uvjetima iz članka 6. ovoga
Pravilnika.

Članak 8.

1) Zoološki vrt se, na temelju rješenja iz
članka 4. ovoga Pravilnika, upisuje u Evidenciju odobrenih objekata koja se
vodi pri nadležnom tijelu.

2) Evidencija iz stavka 1. ovoga članka mora
sadržavati sljedeće podatke:

a) broj rješenja

b) datum izdavanja rješenja

c) adresa zoološkog vrta

d) vrsta zoološkog vrta

e) podatke o fizičkoj ili pravnoj osobi koja
obavlja djelatnost (ime i prezime te adresa prebivališta fizičke osobe odnosno
naziv i adresa sjedišta pravne osobe).

Članak 9.

(1) Ukoliko se pri inspekcijskom nadzoru utvrdi
da zoološki vrt obavlja djelatnost bez rješenja iz članka 4. ovoga Pravilnika
ili da više ne udovoljava propisanim uvjetima, nadležni veterinarski inspektor
naređuje:

– zatvaranje zoološkog vrta ili jednog njegovog
dijela i/ili

– otklanjanje nedostataka u svrhu udovoljavanja
odredbama ovoga Pravilnika, ukoliko se takvim postupkom ne ugrožava dobrobit i
zdravlje životinja.

(2) Uvjetima iz stavka 1. ovoga članka mora biti
udovoljeno u primjerenom roku kojega odredi nadležno tijelo, a koji ne smije
biti dulji od dvije godine.

(3) Fizička ili pravna osoba koja obavlja
djelatnost u zoološkom vrtu dužna je obavijestiti nadležno tijelo ukoliko
namjerava prestati obavljati odobrenu djelatnost, radi brisanja iz Evidencije
iz članka 8. stavka 1. ovoga Pravilnika.

Plan zbrinjavanja životinja nakon zatvaranja
zoološkog vrta

Članak 10.

(1) Fizička ili pravna osoba koja obavlja
djelatnost u zoološkom vrtu mora u slučaju iz članka 9. stavka 1. i 3. ovoga
Pravilnika, nad­ležnom tijelu predložiti plan
osiguranja dobrobiti životinja uključujući i njihovo zdravlje i/ili
zbrinjavanje, ukoliko više nema uvjeta za njihovo daljnje držanje.

(2) Nadležno tijelo će u suradnji s tijelom
nadležnim za zaštitu prirode osigurati zbrinjavanje životinja iz zoološkog vrta
u slučajevima iz članka 9. stavka 1. i 3. ovoga Pravilnika.

Članak 11.

Preslika rješenja iz članka 4. ovoga Pravilnika
mora cijelo vrijeme biti vidljivo istaknuta u zoološkom vrtu na svim ulazima za
posjetitelje.

OPĆI UVJETI

Članak 12.

Zoološki vrt mora, s obzirom na vrstu životinja
koje drži, udovoljavati sljedećim uvjetima:

– osigurati visoke standarde držanja životinja
na način da ih drži u pojedinim vrstama prilagođenom i obogaćenom prostoru tj. u uvjetima koji zadovoljavaju biološke potrebe
pojedinih vrsta i oponašaju njihova prirodna staništa

– osigurati veterinarsku zaštitu životinja

– raspolagati programom hranidbe životinja u
skladu s potrebama svake držane vrste i kategorije životinja

– voditi evidenciju o vrstama i broju životinja
smještenim u zoološkom vrtu, evidencije propisane u skladu s člankom 18.
stavkom 5., člankom 21. stavkom 3. i člankom 25. stavkom 4. te u skladu s
posebnim propisima iz članka 5. ovog Pravilnika

– prikazati stručan i human odnos prema
životinjama

– sudjelovati u uzgojnim programima ugroženih
vrsta

– izmjenjivati s drugim zoološkim vrtovima
informacije koje se odnose na očuvanje vrsta i zaštitu njihove dobrobiti

– educirati posjetitelje i podizati svijest
javnosti o značaju očuvanja životinjskih vrsta i njihova okoliša te osiguranja
dobrobiti životinja, posebice predstavljanjem informacija o izloženim vrstama
te njihovim prirodnim staništima.

*Smještaj zoološkog vrta*

Članak 13.

Pri izgradnji novog zoološkog vrta treba voditi
računa da isti bude smješten na prostoru koji će svojom veličinom i drugim
obilježjima odgovarati potrebama smještaja planiranog broja i vrste životinja
te u skladu s posebnim propisima iz područja prostornog uređenja i zaštite
okoliša.

*Opskrba vodom*

Članak 14.

(1) Zoološki se vrt može opskrbljivati vodom iz
javnog vodovoda i/ili vlastitog izvora, a voda koja se koristi za piće mora
udovoljavati standardima koji su propisani za pitku vodu.

(2) Pri opskrbi vodom iz vlastitih izvora
potrebno je osigurati koncesiju za zahvaćanje voda za tehnološke i slične
potrebe u skladu s posebnim propisima.

(3) Otpadne vode iz zoološkog vrta, ako sadrže
opasne i štetne tvari koje mogu utjecati na okoliš, moraju se pročišćavati u
skladu s posebnim propisima, ovisno o vrsti prijemnika.

Zoološki vrt mora osigurati dozvolu za
ispuštanje voda u skladu s posebnim propisima.

*Održavanje i čišćenje nastambi*

Članak 15.

(1) Kemijska sredstva koja se koriste za
čišćenje i dezinfekciju nastambi i prostora zoološkog vrta smiju se koristiti
samo po odobrenju i pod nadzorom stručnog osoblja.

(2) Za kemijska sredstva koja se koriste za
pranje i dezinfekciju nastambi i prostora zoološkog vrta potrebno je ishoditi
vodopravnu dozvolu u skladu s posebnim propisima.

*Materijali za izgradnju nastambi*

Članak 16.

(1) Materijali koji se upotrebljavaju za
izgradnju nastambi zoološkog vrta moraju biti takvi da omogućavaju njihovo
higijensko održavanje tj. redovno čišćenje, pranje i,
po potrebi, dezinfekciju te ne smiju sadržavati štetne tvari koje mogu ugroziti
zdravlje životinja.

(2) Nastambe moraju biti sagrađene i održavane
na način da ne dolazi do ozljeđivanja životinja.

(3) Raspoloživi prostor za pojedinu vrstu
životinja mora biti uređen i održavan u skladu s minimalnim standardima držanja
životinja.

*Temperatura, ventilacija i osvjetljenje*

Članak 17.

(1) Temperatura, ventilacija i osvjetljenje te
razina buke u nastambama moraju biti u skladu s potrebama pojedine vrste
životinja. Posebnu pozornost treba obratiti potrebama gravidnih ženki i
novorođenih jedinki te novopridošlih životinja kojima
se mora omogućiti da se u potpunosti prilagode novom okruženju.

(2) U nastambama za životinje mora biti
osigurana prirodna svjetlost i/ili umjetna rasvjeta odgovarajućeg intenziteta
prilagođena potrebama pojedinih vrsta životinja.

(3) U nastambama za životinje, s obzirom na
potrebe pojedinih vrsta, mora biti osigurano prirodno ili umjetno
prozračivanje.

(4) U nastambama mora biti osigurana primjerena
vlažnost zraka s obzirom na vrstu životinja, a za tropske vrste životinja
potrebno je osigurati odgovarajući sustav održavanja mikroklimatskih uvjeta
prilagođenih njihovim specifičnim potrebama.

(5) Potrebno je osigurati prikladno
prozračivanje akvarija i ostalih vodenih površina te odgovarajuću temperaturu
vode i salinitet.

(6) Životinje u nastambama moraju biti zaštićene
od neugodnih klimatskih utjecaja. Vanjske nastambe moraju biti opremljene
zaklonima i skloništima za životinje.

*Hranjenje i napajanje*

Članak 18.

(1) Životinjama mora biti osigurana dovoljna
količina primjerene hrane i vode, ponuđene na prikladan način, ovisno o
specifičnim potrebama pojedine životinjske vrste i jedinke.

(2) Posude s hranom i pićem moraju biti
odgovarajuće smještene, po potrebi i učvršćene, tako da su dostupne svakoj
jedinki u nastambi.

(3) Posuđe za hranu i piće ne smije se koristiti
u druge svrhe.

(4) Metode hranjenja moraju biti sigurne i za
životinje i za ljude.

(5) Zoološki vrt mora voditi evidenciju o
podrijetlu nabavljene hrane.

*Čuvanje i priprema hrane*

Članak 19.

(1) Prostorije za skladištenje hrane moraju biti
suhe, zaštićene od bilo koje vrste onečišćenja te od kukaca, ptica, glodavaca i
drugih štetnika.

(2) U prostorijama za skladištenje hrane ne
smiju se držati toksične tvari, lešine životinja i odbačeni ostaci hrane.

(3) Pokvarljive namirnice moraju biti čuvane u
hladnjaku.

(4) Sav pribor, posude i radne površine povezane
s pripremanjem hrane za životinje moraju biti održavane čistima i u dobrom
stanju.

POSEBNI UVJETI

*Sigurnost ljudi i životinja*

Članak 20.

(1) Fizička ili pravna osoba koja obavlja
djelatnost u zoološkom vrtu dužna je osigurati zaštitu ljudi (osoblja i
posjetitelja) od životinja i životinja od ljudi. Znakove upozorenja za ljude
potrebno je istaknuti na vidljivim mjestima.

(2) Svaki događaj koji ugrožava sigurnost ljudi,
sigurnost i dobrobit životinja ili bijeg opasnih životinja mora biti odmah
prijavljen nadležnoj policijskoj upravi i veterinarskoj inspekciji.

(3) Zabranjeno je posjetiteljima uvođenje pasa,
mačaka i drugih životinja.

(4) Prostor zoološkog vrta mora biti ograđen
prikladnom ogradom, a ulaz i izlaz mora biti pod kontrolom.

*Provjera uvjeta držanja životinja i zdravstvenog stanja
životinja*

Članak 21.

(1) Redovita kontrola životinjskih nastambi i opreme
kao i zdravlja i ponašanja životinja od osoblja koje se brine za životinje mora
se provoditi najmanje jednom dnevno, što može biti i tijekom hranjenja
životinja i čišćenja nastambi.

(2) Osoblje koje se brine za životinje mora o
svim znakovima oboljenja i poremećaja ponašanja životinja obavijestiti
odgovornu osobu koja mora poduzeti sve potrebne mjere.

(3) Za svaku životinju ili skupinu životinja
potrebno je voditi evidenciju o promjenama zdravstvenog stanja i ponašanja,
provedenim zdravstvenim pregledima i liječenjima te ostalim poduzetim mjerama.

(4) Svi podaci o oboljenjima životinja i
poduzetim postupcima te liječenju životinja moraju biti čuvani i dani na uvid
na zahtjev nadležne inspekcije.

*Način predstavljanja životinja*

Članak 22.

(1) Svaka životinja mora biti predstavljena na
način da:

– je udovoljeno potrebama životinja prateći
najnovije spoznaje o biologiji vrsta i načinu njihova držanja, posebice kada se
radi o vrstama koje prije nisu držane ili kod planiranja novog smještaja za već
postojeće vrste

– je smještena u što prirodnije uređenoj
nastambi (koja oponaša njezino prirodno stanište)

– su nastambe opremljene, u skladu s potrebama
životinjske vrste, steljom, šupljinama, kutijama za gniježđenje, bazenima,
podlogom, vegetacijom i ostalim materijalima za obogaćenje životnog prostora
tako da se omogući ispoljavanje prirodnog ponašanja
pojedine vrste životinja. Pri planiranju nastambi mora se u obzir uzeti rast
životinja tako da nastamba odgovara potrebama životinje u svakom stadiju njezina
rasta i razvoja

– su životinje koje u prirodi žive u skupinama
smještene u združljivim skupinama. Kod pojave
agresivnosti u skupini životinje smiju biti držane u izolaciji samo zbog
zaštite i dobrobiti skupine ili jedinke

– se stvori zanimljiviji prikaz staništa
životinje kako bi se potakao razvoj svijesti posjetitelja o potrebi očuvanja
okoliša životinja, a time i očuvanje njihove dobrobiti

– barijere i ograde budu postavljene tako da
štite životinje i posjetitelje.

(2) Zoološki vrt mora osigurati prikladne mjere
kontrole populacije držanih životinja kako bi se spriječilo prekomjerno
povećanje njihova broja.

(3) Jedinke različitih vrsta ne smiju se
međusobno križati.

*Uklanjanje lešina životinja*

Članak 23.

S lešinama životinja postupa se u skladu s
posebnim propisom.

*Kontrola štetočina*

Članak 24.

Deratizaciju i dezinsekciju u zoološkom vrtu
treba provoditi u skladu s posebnim propisima.

*Zaštita od straha i stresa*

Članak 25.

Sa životinjama se mora postupati pažljivo kako
bi se zaštitila njihova dobrobit i izbjegla nepotrebna patnja i stres ili
fizičke ozljede.

*Raspolaganje životinjama*

Članak 26.

(1) Zoološki vrt može životinje darovati,
posuđivati ili prodavati samo registriranim zoološkim vrtovima, na način da se
ne ugrozi dobrobit i zdravlje životinja.

(2) Odredbe stavka 1. ovoga članka ne odnose se
na provedbu posebnih programa kojima je svrha uzgoj i zaštita ugroženih i
zaštićenih vrsta životinja, ako se pri njihovom provođenju osigura dobrobit
životinja.

(3) Iznimno od stavka 1. ovog članka, dopuštena
je prodaja ili darovanje životinja uzgojenih u tom zoološkom vrtu i drugim
osobama, uz prethodno odobrenje nadležnog tijela.

(4) Zoološki vrt mora voditi evidenciju o nabavi
životinja i svim ostalim postupcima iz ovog članka.

PRIJELAZNE I ZAVRŠNE
ODREDBE

Članak 27.

(1) Pravne i fizičke osobe koje obavljaju
djelatnost predstavljanja životinja dužne su se uskladiti s odredbama ovoga
Pravilnika u roku od četiri godine od dana njegova stupanja na snagu.

(2) Pravne ili fizičke osobe koje još nisu
započele s obavljanjem djelatnosti predstavljanja životinja javnosti, moraju se
uskladiti s odredbama ovoga Pravilnika prije njihovog otvaranja za javnost.

(3) Nadležni veterinarski uredi u roku od 60
dana od dana stupanja na snagu ovoga Pravilnika dužni su dostaviti nadležnom
tijelu podatke o pravnim i fizičkim osobama iz stavka 1. ovoga članka koje
obavljaju djelatnost na njihovom području.

Članak 28.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 322-01/05-01/41

Urbroj: 525-1-05-1

Zagreb, 11. travnja 2005.

Ministar

**Petar Čobanković**, v. r.

Pravilnik, NN 67/2005-1334